b'\n_START_ARTICLE_\nTaneli Maasalo\n_START_SECTION_\nUra\n_START_PARAGRAPH_\nMaasalo on KeuPa HT:n kasvatti. H\xc3\xa4n siirtyi C-juniori-ik\xc3\xa4isen\xc3\xa4 JYPiin kaudeksi 2003\xe2\x80\x932004, jolloin Maasalo voitti joukkueensa sis\xc3\xa4isen pistep\xc3\xb6rssin tehoilla 14+13=27, kuten my\xc3\xb6s kaudella 2005\xe2\x80\x932006 B-nuorten SM-karsinnoissa tehoilla 4+7=11. Kaudella 2006\xe2\x80\x932007 h\xc3\xa4n oli kymmenell\xc3\xa4 osumallaan JYPin A-nuorten kolmanneksi paras maalintekij\xc3\xa4. Kaudella 2007\xe2\x80\x932008 Maasalo oli tehoilla 7+25=32 joukkueen toiseksi paras pistemies Juuso M\xc3\xb6rskyn j\xc3\xa4lkeen. H\xc3\xa4n voitti kauden p\xc3\xa4\xc3\xa4tteeksi A-nuorten SM-pronssia._NEWLINE_Hein\xc3\xa4kuussa 2009 Maasalo siirtyi try-outille Mestis-joukkue D Teamiin. Syyskuussa h\xc3\xa4n sai joukkueeseen jatkosopimuksen kaudeksi 2009\xe2\x80\x932010. Maasalon rooli D Teamissa j\xc3\xa4i kuitenkin melko pieneksi ja h\xc3\xa4n pelasi 13 runkosarjaottelua tehopistein 1+2=3 ja viisi playoff-ottelua tehden kaksi sy\xc3\xb6tt\xc3\xb6pistett\xc3\xa4. Maasalo voitti kauden p\xc3\xa4\xc3\xa4tteeksi Mestis-hopeaa. H\xc3\xa4n haki kauden aikana pelituntumaa my\xc3\xb6s kahden ottelun verran lainalla Suomi-sarjajoukkue Kotkan Titaaneista loka-marraskuun vaihteessa._NEWLINE_Kaudeksi 2010\xe2\x80\x932011 Maasalo siirtyi jatkamaan Mestis-uraansa vuoden mittaisella sopimuksella Savonlinnan Pallokerhoon, kun h\xc3\xa4n sai samalla opiskelupaikan Savonlinnasta. H\xc3\xa4nen ensimm\xc3\xa4inen t\xc3\xa4ysimittainen Mestis-kautensa toi 42 runkosarjaottelussa tehot 6+8=14 ja nelj\xc3\xa4ss\xc3\xa4 playoff-ottelussa yhden sy\xc3\xb6tt\xc3\xb6pisteen. Kaudeksi 2011\xe2\x80\x932012 Maasalo palasi vuoden mittaisella sopimuksella kasvattajaseuraansa KeuPaan pelaamaan Suomi-sarjaa. Lokakuussa 2011 seura lainasi h\xc3\xa4net SaPKon Mestis-joukkueeseen, jossa Maasalo paikkasi loukkaantumisia viiden ottelun ajan. H\xc3\xa4n voitti KeuPassa kauden p\xc3\xa4\xc3\xa4tteeksi Suomi-sarjan mestaruuden. Seura ei kuitenkaan hakenut kauden p\xc3\xa4\xc3\xa4tteeksi Mestis-lisenssi\xc3\xa4 taloudellisista syist\xc3\xa4._NEWLINE_Kolmannella KeuPa-kaudellaan 2013\xe2\x80\x932014 Maasalo nousi KeuPan kapteeniksi. H\xc3\xa4n toimi samalla joukkueen pelaajavalmentajana. Maasalo voitti KeuPan sis\xc3\xa4isen piste- ja sy\xc3\xb6tt\xc3\xb6p\xc3\xb6rssin tehoilla 16+35=51, joilla h\xc3\xa4n sijoittui koko Suomi-sarjan pistep\xc3\xb6rssiss\xc3\xa4 viidenneksi. Maasalo pelasi kauden aikana my\xc3\xb6s kuusi ottelua lainalla SaPKon Mestis-joukkueessa. Suomi-sarjan pudotuspeleiss\xc3\xa4 h\xc3\xa4n jakoi tehoilla 4+7=11 sarjan pistep\xc3\xb6rssin toisen sijan joukkuetoverinsa Juuso M\xc3\xb6rskyn kanssa edell\xc3\xa4\xc3\xa4n vain joukkuetoveri Janne Kumpulainen. Maasalo voitti kauden p\xc3\xa4\xc3\xa4tteeksi Suomi-sarjan mestaruuden. _NEWLINE_KeuPa nostettiin kaudeksi 2014\xe2\x80\x932015 Mestikseen ja seuralle perustettiin uusi taustayhti\xc3\xb6 KeuPa Hockey Oy. Samalla jatkosopimuksen tehnyt Maasalo nimettiin seuran myynti- ja markkinointip\xc3\xa4\xc3\xa4llik\xc3\xb6ksi. H\xc3\xa4n jakoi tehoilla 12+15=27 KeuPan sis\xc3\xa4isen pistep\xc3\xb6rssin kolmannen sijan Kaarlo Jormakan kanssa. Maasalo palkittiin kauden p\xc3\xa4\xc3\xa4tteeksi Mestiksen opiskelijapalkinnolla. Syyskuussa 2016 h\xc3\xa4n siirtyi alustavasti kuukauden mittaisella sopimuksella Saksan toiseksi korkeimmalle sarjatasolle DEL2-liigan Lausitzer F\xc3\xbcchseen. Maasalo pelasi siell\xc3\xa4 kuusi ottelua, kunnes h\xc3\xa4n palasi marraskuussa loppukauden sopimuksella KeuPaan. Maasalo aloitti samana vuonna my\xc3\xb6s seuran pelaajakoordinaattorina. H\xc3\xa4n teki 14 runkosarjaottelussa piste per peli -tahdilla yht\xc3\xa4 monta tehopistett\xc3\xa4 ja voitti ottelum\xc3\xa4\xc3\xa4r\xc3\xa4st\xc3\xa4\xc3\xa4n huolimatta my\xc3\xb6s KeuPan sis\xc3\xa4isen tehotilaston lukemalla +14._NEWLINE_Maasalo lopetti pelaajauransa kev\xc3\xa4\xc3\xa4seen 2017, mutta saman vuoden marraskuussa h\xc3\xa4n palasi kuitenkin kaukaloihin ja siirtyi kuukauden mittaisella sopimuksella Aasian liigan japanilaisjoukkue Nikk\xc5\x8d Ice Bucksin riveihin. Maasalon houkutteli joukkueeseen h\xc3\xa4nelle JYPin organisaatiosta tuttu p\xc3\xa4\xc3\xa4valmentaja Ari-Pekka Siekkinen. Maasalo hankittiin paikkaamaan loukkaantuneen maanmiehens\xc3\xa4 Jesse Niinim\xc3\xa4en j\xc3\xa4tt\xc3\xa4m\xc3\xa4\xc3\xa4 aukkoa. H\xc3\xa4n pelasi siell\xc3\xa4 kuusi ottelua tehopistein 1+6=7. Joulukuussa Maasalo palasi KeuPaan kahden ottelun ajaksi. J\xc3\xa4lkimm\xc3\xa4inen 30. joulukuuta 2017 pelattu ottelu Lemp\xc3\xa4\xc3\xa4l\xc3\xa4n Kisaa vastaan j\xc3\xa4i h\xc3\xa4nen pelaajauransa viimeiseksi. KeuPa rakensi ottelun teeman Maasalon ymp\xc3\xa4rille ja markkinoi ottelua nimell\xc3\xa4 "Tanelin p\xc3\xa4iv\xc3\xa4"._NEWLINE_Helmikuussa 2018 Maasalo aloitti KeuPan yhteisty\xc3\xb6seuran, SM-liigajoukkue Rauman Lukon myynti- ja markkinointip\xc3\xa4\xc3\xa4llikk\xc3\xb6n\xc3\xa4. 26. tammikuuta 2019 ottelussa Kiekko-Vantaata vastaan KeuPa j\xc3\xa4\xc3\xa4dytti h\xc3\xa4nen pelinumeronsa 21.\n_START_SECTION_\nMuuta\n_START_PARAGRAPH_\nMaasalo valmistui urheilutradenomiksi Jyv\xc3\xa4skyl\xc3\xa4n ammattikorkeakoulusta tammikuussa 2015._NEWLINE_Maasalon isoveljet Tuomas ja Ville ovat pelanneet my\xc3\xb6s j\xc3\xa4\xc3\xa4kiekkoa. Tuomas Maasalo pelasi puolustajana ja on toiminut Tanelin tapaan my\xc3\xb6s KeuPan miesten joukkueen kapteenina. Ville on pelannut joukkueessa maalivahtina.'